|  |
| --- |
| Velkommen!  Nå er det din tur til å bli konfirmant i Vestre Aker kirke og Bakkehaugen kirke |

# En viktig tid – et viktig valg!

## Du er bare et drøyt år unna en høytidelig dag i livet ditt. Velkommen som konfirmant i Bakkehaugen, Majorstuen og Vestre Aker menighet!

Konfirmanttiden er en tid for å tenke nye tanker, få nye opplevelser og kanskje få nye venner! Temaer vi skal utforske sammen er: Hvor kommer jeg fra? Hva skal jeg bruke livet til? Finnes Gud? Hvordan kan vi forstå Bibelen? Etikk og menneskeverd. Sorg og glede. Press og mobbing. Vennskap og relasjoner . Miljø og rettferdighet. Hvordan kan jeg bety noe for andre? Hvem er Jesus?

I konfirmanttiden er det tid og rom for å tenke og stille spørsmål. En tid for å få nye erfaringer og lære mer om Gud, deg selv og om andre mennesker.

### Hva er konfirmasjon?

Ordet konfirmasjon kan bety både «å bekrefte» og «å gjøre sterk». Konfirmasjonshandlingen er en forbønnshandling hvor vi ber Gud om å velsigne og å styrke hver enkelt konfirmant. Det forutsettes ikke noen bekjennelse fra konfirmantens side. Det viktigste med konfirmanttiden er å bli bedre kjent med den kristne tro, der Gud sier ja til oss og vil være en del av våre liv.

**Om konfirmantprogrammet vårt**

I Bakkehaugen, Majorstuen og Vestre Aker menighet pleier vi å være en fin gjeng konfirmanter på mellom 45 – 70 til sammen. Konfirmantåret starter opp i oktober 2018 med en overnattingstur og avsluttes med konfirmantleir i pinsehelgen i juni, før selve konfirmasjonsdagene er i helgen 31.8 og 1.9 2019.

I tillegg til turene er konfirmantprogrammet en blanding av tirsdagssamlinger, gudstjenester og enkelte helgesamlinger på fredagskvelder eller lørdager. Vi håper på å bli godt kjent og ha en interessant, lærerik og morsom tid sammen.

**Mer om programmet**

Tirsdag 4. september inviterer vi til et **orienteringsmøte** for alle nye konfirmanter og foreldrene deres. Dette møtet er i Vestre Aker menighetshus kl. 19.00 – 20.00. Dette er også en mulighet dersom du enda ikke helt har bestemt deg, men bare vil høre mer om hva det vil si å være konfirmant hos oss. Fristen for påmelding er fredag 7. september.

Konfirmanttiden begynner med en **overnattingstur** til Nordmarkskapellet fra fredag 26. oktober til lørdag 27. oktober. Det er en flott mulighet til å bli litt kjent og etablere konfirmantgruppen. Vi drar inn etter skoletid på fredagen og er tilbake sent på ettermiddagen på lørdagen.

Senere på høsten møtes vi igjen på fredag 16. november kl. 19.00 til en **sosial kveld** i Vestre Aker menighetshus, hvor det også blir en **ungdomsgudstjeneste** i kirken. Desembersamlingen vår handler om å delta på en stemningsfull og fin **lysmesse** (kveldsgudstjeneste med fokus på lys) i Bakkehaugen kirke på søndag den 9. desember kl. 18.00 (konfirmantene møter kl. 17.00)

I vårsemesteret 2019 blir det til sammen 7 **tirsdagssamlinger** fra kl. 17.30 – 19.00. I tillegg til dette er vi sammen 2 lørdager på dagtid og 2 fredagskvelder. De fleste samlingene vil være i Vestre Aker menighetshus og kirke, men vi vil også ha samlinger i Bakkehaugen kirke.

I tillegg til samlingene som alle deltar på, vil du som konfirmant delta på en **ekskursjon** sammen med en mindre gruppe. Dette kan være på andre dager og tider enn vanlig og du velger selv hva som passer. Minimum en gang er du også **medhjelper / ministrant** på en gudstjeneste. Der vil alle bli satt opp på liste og bytter innbyrdes dersom søndagen ikke passer. Hver enkelt konfirmant går i tillegg på 2 **gudstjenester** som kan være når som helst og hvor som helst, men gjerne i en av våre kirker selvsagt.

Høydepunktet for de fleste er **konfirmantleiren** som i 2019 vil bli arrangert i Pinsehelgen, 7 – 10. juni. Leirstedet er Solbukta ved Gressvik utenfor Fredrikstad. Se mer her: [www.solbukta.no](http://www.solbukta.no). På konfirmantleiren er det en god blanding av kreative aktiviteter, undervisning og samlinger, sport og fritid, bading, god mat, underholdning og fellesskap.

Selve **konfirmasjonsdagene** er på lørdag 31. august og søndag 1. september. Du velger selv hvilken kirke du vil ha konfirmasjonsgudstjenesten, og det pleier å bli en god fordeling på dagene. Alle gjestene kan inviteres.

**Ledere:**

Som konfirmant vil du møte flere av prestene, trosopplæringsleder og kantorene i menigheten. I tillegg har vi en god gruppe frivillige ledere, de fleste studenter, som deltar på det meste av programmet. Konfirmantarbeidet ledes av kapellan Christoffer Tjelle.

**Mer informasjon om kirkelig konfirmasjon**

Mer om hvordan konfirmanttiden er organisert på kan du lese på menighetens nettsider: [www.kirken.no/bmv](http://www.kirken.no/bmv).

På [www.konfirmant.no](http://www.konfirmant.no) kan du lese mer om kirkelig konfirmasjon i Den norske kirke.

**Jeg er ikke døpt – kan jeg konfirmeres?**

Du er velkommen til å delta i konfirmantopplegget selv om du ikke er døpt. Dåpen er en forutsetning for å delta i den avsluttende forbønnsgudstjenesten. Hvert år er det rundt 1400 konfirmanter som blir døpt.

**En konfirmanttid for alle**

Uansett funksjonsevne har alle rett til en god konfirmanttid. Er det behov for individuell tilrettelegging, ta kontakt så snart det lar seg gjøre. Døvemenigheten i Oslo har et eget konfirmanttilbud. Se dovekirken.no

**Pris**

Konfirmantavgiften er på 2300,- kroner og inkluderer alt. Det kan beregnes noen lommepenger til leiren, men det er ikke nødvendig. Faktura sendes i løpet av våren 2019. Økonomi skal ikke være til hinder for å være kirkelig konfirmant. Ta kontakt med konfirmantprest dersom dette er en utfordring.

**Slik melder du deg på som konfirmant:**

Gå inn på www.kirken.no/bmv og fyll ut skjema for innskriving under fanen konfirmant. Dersom du ikke er sikker på alt som skal fylles inn, skriv det du vet og send inn, så ordner vi det som mangler senere. Har du særskilte behov, ta kontakt i god tid, så legger vi til rette i samarbeid med dere. Påmelding på nett åpnes fra 24. mai. Frist for å melde seg på er 7. september 2018. Alle får plass!

**Kontaktinformasjon**

All kontakt skjer direkte til konfirmantprest / ansvarlig Christoffer Tjelle. Email: [ct869@kirken.no](mailto:ct869@kirken.no).

Mobil: 93246983. Postadressen: BMVA-menighet, v/ konfirmantansvarlig, Ullevålsveien 117, 0359 Oslo.

|  |
| --- |
|  |

## Menigheten ønsker at konfirmanttiden skal være en god og lærerik tid for alle konfirmantene, fylt med fine opplevelser, erfaringer og kunnskap til å ta med seg videre i livet. For at tiden skal bli best mulig, avtaler vi på forhånd hva vi kan forvente av hverandre.

### Av menighetens ansatte og konfirmantledere kan dere forvente at:

* Vi bryr oss om konfirmantene.
* Vi gjør vårt beste for at konfirmanttiden skal være lærerik og minneverdig.
* Vi sammen med konfirmantene lager god undervisning og flotte aktiviteter.
* Vi sender ut informasjon i god tid og holder jevnlig kontakt med info på email og SMS og på nettside.
* Vi svarer på e-post, smser og telefon.

### Av konfirmantene forventes det at:

* Du deltar på all undervisning, gudstjenestene og alle aktiviteter
* Du møter presis til timene og tar med Konfirmantbibelen når det gis beskjed om det.
* Du gir beskjed når du er forhindret fra å komme og det kan bli gitt beskjed om å ta igjen fravær med ekstratime.

### Av de foresatte forventes det at:

* Dere møter på foreldremøtene.
* Dere leverer dokumentasjon og informasjonsskjemaer innen de oppsatte fristene.
* Dere sender skriftlig melding til konfirmantprest Christoffer Tjelle (93246983) på forhånd dersom konfirmanten er nødt til å være borte fra en del av opplegget.
* Dere følger opp og støtter konfirmantene. Gudstjenestene som inngår i konfirmantopplegget er åpne for alle, og dere er hjertelig velkommen.

Hilsen oss som arbeider med konfirmasjon i

Bakkehaugen, Majorstuen og Vestre Aker menighet.   
  
Christoffer Tjelle  
Konfirmantprest og hovedleder.